A̱ndá iso sin ti chjasin Jerusalén kjuanchankíhi kícho sin,
ndáchro sin:
―¿Xá jehya ti nkexro i ti xritjeyá sin chrókꞌóñá sin ní?
A̱ndá ijie ti siín nchónhña chojni la tjenixja chꞌan la ninkexró ndáchrohya ninkehó.
¿Á titekaon ti sin tꞌe̱to̱an kixin ti nkexro a mé chaxín ti Cristo ní?
Kjánchó ó noheni nketí tsíkji̱xi̱n ti nkexro i.
A̱ndá ti ó itsi ti Cristo la ninkexró tso̱noehña nketí tsi̱xi̱n chꞌan.
A̱ndá chꞌin Jesús kjuákꞌe chꞌan kjuako chꞌan ti ni̱nko,
ndá kuíhin chꞌan kixin xi̱kaha ikjo kícho sin,
ndá itsen nixja chꞌan,
ndáchro chꞌan:
―Chaxín choxínra ti janhan la ko nohara nketí kjuixian.
Kjánchó jehya kixin kꞌuinka si̱ntaxiteyá ti nkehe ndáchro a̱sená ó.
Kꞌuinka kixin ti nkexro chaxín ndoá itjen la ichrꞌán ti janhan,
a̱ndá jahara la na̱xa̱ chonhñara ti nkexro a.
Janhan la choxián chꞌan kixin kꞌuinkaxian ti itjen chꞌan,
la jehe chꞌan ichrꞌána kꞌuinka.
Ndá tjinkaon sin chrótsé sin chꞌin Jesús chrókjuakꞌechjina chꞌan,
kjánchó ninkexró tséhya ti jehe chꞌan,
kixin na̱xa̱ kjuixrakájña ti hora tsotsé sin chꞌan.
A̱ndá itsjé chojni kuitekaon sin ti jehe chꞌan la ndáchro sin:
―¿Á ti ó itsi ti Cristo la a̱ntsí itsjé kjuaxroan tsja̱ko̱xi̱n chꞌan ke ti nkexro i ní?
A̱ndá ti sin fariseo kuíhin nkehe ichro chojni kuènté chꞌin Jesús,
ndá jehe sin la ko ti sin ncha̱tꞌá kꞌue̱tue̱hen sin iso policía kuènté ti ni̱nko kixin tsotsé sin chꞌin Jesús tsjakꞌechjina.
Ndá chꞌin Jesús ndáchro:
―Í séhya tsjakꞌé ntihi tsꞌejóni,
ndá sáxikjiá ti itjen ti nkexro ichrꞌána.
A̱ndá jahara tsjéyára ti janhan la í tsꞌitjáhyarani kixin xitjahya tsjasánra ti tsjakꞌé janhan.
A̱ndá ti sin judío kjuanchankíhi kícho sin:
―¿Xá nketí sátsji̱ ti nkexro i kixin tsjachahyani tsꞌitjani?
¿Xá sátsjichréhe̱ chꞌan ti sin judío tjejóyákjan ti sin griego,
kixin tsja̱ko̱he̱ chꞌan sin ní?
¿Xá nkehe tꞌaxrjexín ti nkehe ndáchro chꞌan kixin tsjeyáni chꞌan la í tsꞌitjahyani,
la tsjachahyani tsji̱chréhe̱ni chꞌan ti tsjakꞌe chꞌan?
*A̱ndá ti ña̱o tsjixixín ti kia a,
mé ti ña̱o ijié,
mé kꞌuínkatjen chꞌin Jesús,
ndá itsen nixja chꞌan ndáchro chꞌan:
―Ti nkojinra ikꞌuénra ìnta̱ la xrákira ti itjén janhan,
la itꞌira.
*Éxi ndáchro xroon Itén Díos,
ti nkexro titekaon ti janhan,
la nkaya a̱sén sin tsꞌóna ijnko nda̱río tsꞌaxrje ìnta̱ tjechón.
Mé xi̱kaha chrónkaxín chꞌin Jesús kixin ti sin tsitekaon ti jehe chꞌan la tsꞌáyéhe̱ sin ti Ncha̱kuén Díos,
kjánchó na̱xa̱ tihya ti Ncha̱kuén Díos kixin chꞌin Jesús la na̱xa̱ sátji̱hya chꞌan nka̱jní.
A̱ndá iso sin,
ti ó kuíhin sin ti nkehe ndáchro chꞌin Jesús,
la ndáchro sin:
―Kjá chaxín ti nkexro i mé ti profeta chrókui.
La íso sin ndáchro:
―Jehe chꞌan mé ti Cristo.
A̱ndá íso sin ndáchro:
―¿Xá nkekuènté chrókjui̱xi̱n Galilea ti Cristo?
*Ti xroon tsíkjin sin ósé mé chrónka kixin ti Cristo mé tsꞌaxrjeníxin ti sin kꞌuaxrjeníxin ti Rey David la ko tsji̱xi̱n ti chjasin Belén,
mé ti chjasin kꞌuékjakꞌe Rey David ―ichro sin.
Mé xi̱kaha nkoko̱ahya kjuénka̱yáxin sin kaín sin,
kixin nkexro ti chꞌin Jesús.
Iso sin tjinkaon sin tsotsé sin ti jehe chꞌan kixin tsjakꞌechjina chꞌan,
kjánchó ninkexró xi̱kahña kjuíchꞌe.
A̱ndá ti sin policía kuènté ni̱nko mé ikjan sin ti tjejó ti sin fariseo la ko ti sin ncha̱tꞌá tꞌe̱to̱an.
Ndá ti sin a mé kjuanchankíhi sin ti sin policía:
―¿Nkekuènté kjuíkoáhyara ti nkexro a?
Ndá kjuáte̱he ti sin policía ndáchro:
―Kohya ninkexró nixja éxi nixja ti nkexro a.
Ndá ti sin fariseo ndáche ti sin policía:
―¿Á kja̱xinra kui̱to̱héra kjuitꞌayahara chꞌan ní?
¿Á nkojín ti sin tꞌe̱to̱an kuènténi la ko ti sin fariseo kuitekaon ti jehe chꞌan ní?
Ti chojni kuitekaon tíha la mé ti chojni chónhña ti ley,
la jehe sin la tsjasóte sin ―ichro ti sin tꞌe̱to̱an.
*A̱ndá chꞌin Nicodemo,
ti nkexro kjuitsjehe ti chꞌin Jesús ijnko tie,
la jehe chꞌan ijnko chojni fariseo,
la ndáche chꞌan sin:
―Ti ley kuènténi la tjajonhña kjuachaxin sinchekjasóteni ijnko chojni ti na̱xa̱ kienhñani nkehe nixja chꞌan,
la ko ti ijie̱ kjuasin chꞌan.
Ndá kjuáte̱he sin,
ndáchro sin:
―¿Á kja̱xinhña kjuixian Galilea ní?
Nchekuáxian ti xroon itén Díos ndá tso̱noha kixin nijnko ti sin kꞌuéchronka itén Díos la tsíkji̱xi̱n sin Galilea.
Ndá kaín sin sákjuí sin ndo̱e sin.